Source: http://www.bihon.ro/final-de-cosmar-pentru-csm-oradea/1345714
Timestamp: 2018-02-18 09:09:18+00:00

Document:
Final de cosmar pentru CSM Oradea - BIHON
Final de cosmar pentru CSM Oradea
la	21. octombrie 2013 11:55	 Reactualizat la:	 21. octombrie 2013 11:56
Baschetbaliştii au pierdut cu 64-69 (14-16, 19-17, 23-15, 8-21) meciul de la Craiova.
Craiova rămâne teren interzis pentru CSM Oradea. După ce în returul sezonului trecut oltenii i-au detronat pe bihoreni din fotoliul de lider prin victoria 86-78, istoria s-a repetat duminică seara. SCM U Craiova a reuşit să întrerupă seria de victorii a orădenilor la capătul unui meci electrizant cu dese răsturnări de scor. Din păcate, greşelile din final au făcut ca bihorenii să părăsească sala învinşi. Un meci pierdut pe mâna lor.
Primul sfert a fost jucat bine cu excepţia finalului, în care ineficienţa lui Denison de la libere şi a lui Markovic de la trei puncte a făcut ca oltenii să termine în avantaj 16-14, după ce la un moment dat oaspeţii conduceau cu 13-8.
La finalul sfertului doi s-a consemnat egalitatea, scor 33-33, după ce echipele şi-au împărţit controlul jocului. „Roş-albaştrii” au demarat în forţă în sfertul trei, iar seria lui Subotic (3+2) şi Nicoară (2) au înclinat balanţa la 7 puncte în favoarea noastră.
Diferenţă risipită în doar 30 de secunde, Bureau (2+2) şi Le Var Seals (3) restabilind egalitatea. Oradea a revenit la timonă şi a încheiat sfertul în avantaj de opt puncte (56-48). Însă, în ultimele trei minute şi jumătate au fost de nerecunoscut. Fără limpezime la finalizare şi depăşiţi uşor în apărare, bihorenii au cedat finalmente cu 64-69. Un ultim sfert în care au marcat doar 8 puncte şi au primit 21!
„Decizii proaste pe final”
Antrenorul Cristian Achim a făcut radigrafia acestui prim eşec. „Am jucat bine primele trei sferturi. Din păcate, am avut prea multe mingi pierdute pentru nivelul la care aspirăm să jucăm şi am marcat mult mai puţin decât mi-am imaginat că o vom face vreodată. Cam aşa s-a scris istoria acestui joc. Am avut nişte decizii proaste pe final, mingi pierdute stupid şi am dat şansa Craiovei să-şi facă jocul. Cât timp am reuşit să punem în aplicare ceea ce ne-am propus a fost în regulă. În momentul când ne-am pierdut luciditatea, am jucat un sfert în ritmul adversarului şi a fost suficient să pierdem”.
Antrenorul craiovenilor, Andelko Mandic, a recunoscut că CSM a fost echipa mai constantă şi că ar fi meritat mai mult. „Poate că Oradea ar fi meritat mai mult să câştige de această dată. Au început mai bine, au fost mai concentraţi şi majoritatea timpului au controlat jocul. Cumva am reuşit să schimbăm soarta jocului în sfertul patru. A fost o luptă extraordinară. Sunt foarte fericit pentru acest rezultat. Este o victorie imensă care pe mine m-a epuizat”, a concluzionat fostul căpitan al orădenilor.
SCM U Craiova – CSM Oradea 69-64 (16-14, 17-19, 15-23, 21-8)
SCM U Craiova: Bureau 15, Le Var Seals 16 (3×3), Maric 2, Sokk 2, Bogdan Popescu 24, Topchov, Dzambic 10 (2×3). Antrenor: Andelko Mandic
CSM Oradea: Comagic 5, Markovic 10 (2×3), Daniel Popescu 3 (1×3), Dillon 2, Subotic 18 (2×3), Nicoară 4, Denison 13 (1×3), Ţîbîrnă 4, Franklin 5 (1×3). Antrenor: Cristian Achim
Arbitri: Doru Vinaşi, Ciprian Stoica, Doru Nicolae.

References: CSM 
 CSM 
 CSM 
 CSM 
 CSM 

CSM